《燕山八景 其二 瑶岛春阴》
明代·唐之淳

王城古帝都，宫阙宏且丽。中有千仞峰，岧峣压幽蓟。

念昔椎凿千，本自人力致。烧蜃插文石，奇功夺天地。

蛟鸾失其仪，涛岳逊其势。况当灵雨馀，葱郁蔼生意。

深留云雾阴，润聚圭璧气。忽闻桑扈鸣，君王思秉耒。

作者简介：（1350—1401）明浙江山阴人，名愚士，以字行。唐肃子。建文二年，以方孝孺荐，为翰林侍读，与孝孺俱领修书事。旋卒。有《唐愚士诗》。